Zenia Stampe (RV), 2025-04-11:
Tak for det.
Jeg kan indledningsvis sige, at vi også bakker op om den her revision af trossamfundsloven.
Meget af det følger en aftale, vi allerede har indgået med regeringen og en række partier i Folketinget.
Derfor synes vi sådan set, at det er rimeligt, at der stilles særlige krav for at blive anerkendt, altså fordi der jo er krav, man med åbne øjne kan vælge ikke at leve op til.
Så kan man bare ikke blive anerkendt, men man kan jo stadig væk eksistere, så længe man ikke bryder straffeloven.
Derfor er vi jo allerede inde i en tankegang, hvor vi anerkender, at det også er i orden at stille krav og have forventninger til anerkendte trossamfund, der går ud over, at man overholder lovgivningen.
Det er selvfølgelig en selvfølge for alle, men hvis man skal opnå anerkendelse, skal der også lidt mere til.
Vi bakker selvfølgelig op om de enkelte dele, f.eks. at man erstatter kravet om kursus i familieret, frihed og folkestyre med muligheden for i stedet for at gå op til en prøve.
Det synes vi er en pragmatisk tilgang.
Men det er i hvert fald fint, at man kan vælge prøven i stedet for kurset, også selv om man måske kunne have valgt at sige, at jamen så skal alle til en prøve.
Så synes vi også, det er godt, at der kommer større gennemsigtighed omkring finansieringen af udenlandske religiøse forkyndere.
Så vi er glade for, at der kommer en større gennemsigtighed, for det er jo måske den vigtigste donation, man kan få; det er jo enten at få en imam udstationeret fra et andet land kvit og frit eller få finansieret løn og ophold til en imam.
Det er jo en donation, der er til at tage og føle på og måske større end så mange andre donationer.
Men de har indtil videre været gemt helt væk.
Jeg spurgte ind til det i ministeriet, og der har man ikke haft et overblik, så det er vi rigtig glade for at vi får et overblik over nu.
Vi synes også, det er fint, at man indfører den her anerkendelsesbetingelse, altså at man som anerkendt trossamfund skal anerkende, at der eksisterer en hadprædikantliste og man ikke skal formidle prædikener fra hadprædikanter.
Vi har læst høringssvarene, og jeg kan se, at der blandt flere af trossamfundene er ret stor bekymring for, at man uden egentlig at være klar over det kan gøre sig skyldig i at formidle de her hadprædikanter.
Derfor er vi også glade for, at ministeriet i sit høringsnotat har skrevet, at de kommer til at udarbejde en vejledning til trossamfundene, så det bliver mere tydeligt, hvad forventningen egentlig er, og hvordan man som lille trossamfund skal håndhæve det her.
Det synes jeg er en god håndsrækning til trossamfundene.
Der synes jeg, at det er rigtig godt, at vi skærper vejledningerne omkring det.
Det er også noget, som Institut for Menneskerettigheder har understreget.
Det synes jeg er rigtig vigtigt.
Det er jo så bare lige i parentes bemærket
lidt underligt, at vi sætter meget hårdt ind over for religiøse hadprædikanter, men hvad med politiske hadprædikanter?
Lad det nu ligge.
Så vil jeg sige, at vi jo på nogle måder gerne vil gå videre end det, som regeringen har lagt op til.
Vi synes godt, man kunne have overvejet, om man skulle stille krav om, at anerkendte trossamfund lever op til de samme krav, som vi stiller til foreninger, der skal modtage kommunalt oplysningstilskud, altså at man har en demokratisk opbygning og en valgt bestyrelse.
Det har Imam Ali-moskéen f.eks. ikke; deres bestyrelsesformand er udpeget af de lærde i Qom i Iran.
Det synes jeg er lidt underligt, altså at vi har en lovgivning, der tillader det.
Omvendt er biskoppen i den katolske kirke jo også udpeget i Rom.
Så det giver selvfølgelig nogle benspænd, hvis man skulle ændre på det.
Men det synes jeg da bestemt man skulle overveje.
Det er det samme med ligestilling.
Det kunne vi jo også overveje at stille krav om.
Jeg kan godt se, at nu skal jeg slutte.
En ligestilling i livssynssamfund og et nationalt råd for tros- og livssynssamfund var på vores ønskeliste.
Det må vi håbe på vi kan komme igennem med næste gang, men vi bakker i hvert fald op om de ændringer, der bliver lagt op til i dag.